ET Euroopa Liidu Teataja C 292/4

Ärakuulamise eest vastutava ametniku lõpparuanne (1)

COMP/39.452 – Akende ja klaasuste kinnitusklambrid

2012/C 292/04

Kõnealune juhtum käsitleb üheksa akende ja klaasuste kinnitusklambrite tootja vahelist kartelli, mille eesmärk oli kooskõlastada ajavahemikul 1999–2007 iga-aastaselt kogu EMPd hõlmavat hinnatõusu.

TAUST

Ettevõtja Roto Frank AG poolt leebema kohtlemise teatise kohase trahvide eest kaitse saamise taotluse esitamise järel viidi 2007. aasta juulis läbi etteteatamata kontrollid. Kontrollide järel esitasid ettevõtjad Gretsch-Unitas GmbH ja Mayer & Co Beschläge GmbH komisjonile täiendavad leebema kohtlemise teatise kohased taotlused. Komisjon andis ettevõtjale Roto Frank AG 2007. aasta juunis trahvide eest tingimusliku kaitse.

KIRJALIK MENETLUS

Vastuväited

Eespool nimetatud leebema kohtlemise taotluste esitamise ning sellele järgnenud uurimise järel esitas komisjon 16. juunil 2010 vastuväited, mis olid adresseeritud 14 juriidilisele isikule, kes kuuluvad üheksasse kontserni (2). Komisjon jõudis vastuväidetes esialgse järelduseni, et adressaadid osalesid ajavahemikus 1999 kuni 2007 Euroopa Liidu toimimise lepingu artikli 101 ja EMP lepingu artikli 53 ühes ja järjepidevas rikkumises, kooskõlastades EMPs iga-aastaselt hinnatõusu. Komisjon teatas kavatsusest võtta vastu otsus rikkumise kohta ja määrata trahvid vastavalt määruse (EÜ) nr 1/2003 artiklitele 7 ja 23.

Toimikule juurdepääs

Adressaatidele võimaldati toimikule juurdepääs CD-ROMi kaudu, mis saadeti neile 5. juulil 2010. Lisaks sellele võimaldati komisjoni tööruumides juurdepääsu ettevõtjate avaldustele.

Pooled ei esitanud mulle toimikule juurdepääsuga seoses ühtegi märkust.

Vastuväidetele vastamise tähtaja pikendamine

Adressaatidele määrati vastuväidetele kirjalike märkuste esitamiseks esialgselt kaheksa nädalane tähtaeg, mis algas alates CD-ROMi saamisest.

Mitu poolt esitasid mulle taotluse tähtaja pikendamiseks, mille ma osaliselt rahuldasin. Vastavalt poolte esitatud põhjendustele ulatusid tähtaja pikendamised ühest kuni kolme nädalani, viimase põhjuseks oli peamiselt uurimistoimiku tõlkimine, kuna toimik koosnes suures osas taotleja jaoks võõrkeelsetest dokumentidest.

Kõik adressaadid vastasid õigeaegselt.

Kuna ettevõtja Strenger oli 2010. aasta septembris vahetanud õigusjärglasele ülemineku tõttu õiguslikku vormi ning vahetanud ka nime, teavitas komisjon Strengerit asjaolust, et otsus esitatakse uuele juriidilisele isikule, ning andis Strengerile võimaluse esitada märkusi.

SUULINE MENETLUS

Suuline ärakuulamine

Kõik ettevõtjad, kelle suhtes menetlus algatati, kasutasid oma õigust olla ära kuulatud suulisel ärakuulamisel, mis leidis aset 19. oktoobril 2010.

OTSUSE EELNÕU

Adressaatide kirjalike ja suuliste esildiste saamise järel jäi komisjon oma vastuväidete juurde kõigi üheksa kontserni suhtes, kuid loobus vastuväidetest kolme juriidilise isiku suhtes, kes kuulusid ettevõtjatele Maco, Fuhr ja Siegenia. Itaalia ettevõtja AGB puhul vähendati rikkumise kestust ligikaudu 8 kuu võrra, rikkumine hõlmas ainult Itaalia territooriumi.

Olen arvamusel, et otsuse eelnõus on esitatud ainult selliseid vastuväited, mille kohta on pooltel võimaldatud oma seisukoht teatavaks teha.

Leian, et kõigi menetluses osalejate õigusest ärakuulamisele on käesoleva juhtumi puhul kinni peetud.

Brüssel, 26. märts 2012 Michael ALBERS

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) artiklile 16 (ELT L 275, 20.10.2011, lk 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegema-Frank Verwaltimgs-GmbH, NORAA GmbH (Siegenia), Aug. Winkhaus GmbH & Co, KG {Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgescllschaft GmbH (Fuhr), Alban Giacomo SpA (AGB).